Kurikularna reforma svoje će eksperimentalno provođenje početi u 2018./2019. školskoj godini, a 8. rujan ove godine rok je kada posebno stručno povjerenstvo mora uskladiti akcijski plan sa strategijom.

Dio je to zaključka nakon višesatnog sastanka u Vladi na kojem su sjedili koalicijski partneri, HNS-HDZ, ministrica obrazovanja Blaženka Divjak i premijer Andrej Plenković.

Ono važnije, na sastanku su uz spomenuta dva usuglasili i treći zaključak, Posebno stručno povjerenstvo na čijem je čelu Dijana Vican tijekom rujna institucionalno će jačati.



Što to točno znači, hoće li ministrica Divjak smijeniti Vican i kao ministrica zauzeti ključnu ulogu u Povjenstvu, kako je već prethodno HNS pokrenuo inicijativu, nakon sastanka nitko nije želio odgovoriti.

Iz takvog odgovora jasno je da će ministrica Divjak imati neku ulogu u Posebnom stručnom povjerenstvu. Kakvu, kažu, to će se tek dogovarati na sljedećim sastancima.

Upravo ta posljednja točka najzanimljivija je u obrazovnim krugovima jer prođe li već znani prijedlog HNS-a da na vodeće mjesto Posebnog stručnog povjerenstva zasjedne ministrica bit će to njezina svojevrsna pobjeda nad Vican, ali i realizacija njenog obećanja kojeg je dala prije nego što je preuzela samo ministarstvo.

No to bi ujedno i značilo da se proces same reforme obrazovanja nije depolitizirao kako se donedavno govorilo da je to nužno, već upravo suprotno.

Sve to otvara mogućnost i da na čelno mjesto Posebnog stručnog povjerenstva dođe sam premijer Plenković i tako konačno presiječe previranja oko pozicija u samome povjerenstvu.

Dapače, tada bi on mogao 'držati sve konce' njemu važne reforme, te bi mogao, ako tako odluči, imenovati svoje zamjenike u funkciji Posebnog stručnog povjerenstva ili točnije dvije zamjenice - Vican, koju bi zadržao, i Divjak koja bi rado sudjelovala u radu Posebnog stručnog povjerenstva.

Tako bi se konačno prerezali konci u prepucavanju oko pozicija u tijelima zaduženim za obrazovnu reformu.